Temeljem članka 35. Zakona o lokalnoj i područnoj (regionalnoj) samoupravi (Narodne novine, broj

33/01, 60/01, 129/05, 109/07, 125/08, 36/09, 36/09, 150/11, 144/12 i 19/13) te članka 32. Statuta općine Oriovac (Službeni vjesnik Brodsko – posavske županije, broj 10/09 i 7/13), a sukladno odredbama Zakona o udrugama (Narodne novine, broj 74/14), Zakona o financijskom poslovanju i računovodstvu neprofitnih organizacija (Narodne novine, broj 121/14) – u daljnjem tekstu Zakon i Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, broj 26/15) – u daljnjem tekstu: Uredba, Općinski načelnik općine Oriovac dana 18.siječnja 2016. donosi

**PRAVILNIK**

**o financiranju aktivnosti, projekata i/ili programa od interesa za opće dobro koje provode udruge sredstvima Proračuna općine Oriovac**

**I. OPĆE ODREDBE**

Područje primjene

**Članak 1.**

(1) Ovim se Pravilnikom utvrđuju kriteriji, mjerila i postupci za dodjelu i korištenje sredstava proračuna općine Oriovac (u daljnjem tekstu: općina) udrugama koje provode aktivnosti, projekte i/ili programe od interesa za opće dobro.

(2) Odredbe ovog Pravilnika koje se odnose na udruge na odgovarajući se način primjenjuju i na druge organizacije civilnog društva kada su one, u skladu s uvjetima javnog natječaja ili javnog poziva (u daljnjem tekstu: natječaj) za financiranje aktivnosti, projekata i/ili programa od interesa za opće dobro prihvatljivi prijavitelji, odnosno partneri (zaklade, privatne ustanove, vjerske zajednice, ostale neprofitne organizacije).

(3) Odredbe ovog Pravilnika ne primjenjuju se na financiranje aktivnosti, projekata i/ili programa ustanova čiji je osnivač ili suosnivač općina, trgovačkih društava kojima je općina osnivač ili suosnivač i/ili ima udio te dodjeljivanje financijskih sredstava, odnosno nefinancijske podrške u pravima, pokretninama i nekretninama na ime članarine u udruzi.

(4) Iznosi i uvjeti dodjele financijskih sredstava, odnosno nefinancijske podrške iz stavka 3. ovog članka bit će definirani od nadležnog tijela općine kroz proračun i program javnih potreba.

**Članak 2.**

(1) Ako posebnim propisom nije drugačije određeno, odredbe ovog Pravilnika primjenjuju se kada se udrugama odobravaju i dodjeljuju financijska sredstva iz proračuna općine za:

- podršku institucionalnom i organizacijskom razvoju udruge (potpore za redovni rad udruga korisnika

sredstava proračuna općine kojima se osigurava trajnost i stabilnost onih udruga koje su od posebnog značaja za općinu),

- sufinanciranje obveznog doprinosa korisnika financiranja za provedbu programa i projekata ugovorenih iz fondova Europske unije i inozemnih izvora te potpore za projekte koje udruge provode u partnerstvu s Općinom ili s jednim ili više partnera na lokalnoj, regionalnoj ili nacionalnoj razini,

- provedbu programa i projekata kojima se ispunjavaju ciljevi i prioriteti definirani strateškim i planskim dokumentima općine,

- provedbu programa javnih potreba na području općine utvrđenih posebnim zakonom,

- obavljanje određene javne ovlasti na području općine povjerene posebnim zakonom,

- pružanje socijalne usluge na području općine temeljem posebnog propisa,

- programe ili projekte zapošljavanja,

- donacije i sponzorstva,

- provedbu nacionalnih, regionalnih i lokalnih programa javnih potreba utvrđenih posebnim zakonom i

- druge oblike i namjene dodjele financijskih sredstava iz proračuna općine.

(2) Odredbe ovog Pravilnika na odgovarajući način se primjenjuju i kada se udrugama odobravaju nefinancijske podrške u pravima, pokretninama i nekretninama.

**Članak 3.**

(1) Financijska sredstva, odnosno nefinancijske podrške se odobravaju i dodjeljuju udrugama koje imaju registrirano sjedište na području općine i/ili aktivnosti, projekte i/ili programe od interesa za opće dobro obavljaju, u većoj mjeri na području općine, odnosno na zemljopisnom području različitom od teritorija općine ako na taj način promoviraju općinu i doprinose njezinom ugledu i prepoznatljivosti na lokalnoj, regionalnoj, nacionalnoj i inozemnoj razini.

(2) Iznimno od stavka 1. ovog članka, udrugama koje imaju registrirano sjedište izvan područja općine, mogu se odobriti i dodijeliti financijska sredstva, odnosno nefinancijske podrške u smanjenom obliku, i to samo ako se njihovim aktivnostima, projektima i/ili programima potiče i razvija suradnja s udrugama s područja općine ili promovira općina ili na drugi način doprinosi ugledu i prepoznatljivosti općine.

(3) Udrugama iz stavaka 1. i 2. ovoga članka odobrit će se i dodijeliti financijska sredstva, odnosno nefinancijske podrške za djelatnosti vezane uz:

- sport (nogomet, košarka, rukomet, odbojka, borilački sportovi, šah, gimnastika, streljaštvo, lov i dr.),

- kulturu i tehničku kulturu (njegovanje povijesne baštine, pjevanje, ples, izrada raznih rukotvorina, slikarstvo, promicanje i razvoj turizma, promicanje informatičke pismenosti i kulture i dr.),

- djelatnosti udruga vezane uz promicanje i razvoj gospodarstva (poljoprivreda, prerada proizvoda, prehrana, ruralni razvoj, šumarstvo, poduzetništvo i dr.),

- ostala područja (briga za djecu i mlade, zaštita okoliša i prirode, skrb za starije i nemoćne, dobrovoljno vatrogastvo, promicanje i razvoj volonterstva, socijalne usluge i humanitarna djelatnost, održivi razvoj, razvoj lokalne zajednice, razvoj i promicanje znanosti i obrazovanja i dr.).

Pojmovi

**Članak 4.**

(1) Aktivnostima od interesa za opće dobro smatraju se osobito aktivnosti udruga koje pridonose zaštiti i promicanju ljudskih prava, zaštiti i promicanju prava nacionalnih manjina, zaštiti i promicanju prava osoba s invaliditetom i djece s teškoćama u razvoju, starijih i nemoćnih, jednakosti i ravnopravnosti te mirotvorstvu i borbi protiv nasilja i diskriminacije, promicanju vrijednosti Domovinskog rata, zaštiti, brizi i izobrazbi djece i mladih te njihovom aktivnom sudjelovanju u društvu, prevenciji i borbi protiv svih oblika ovisnosti, razvoju demokratske političke kulture, zaštiti i promicanju prava manjinskih društvenih skupina, promicanju i razvoju volonterstva, socijalnim uslugama i humanitarnoj djelatnosti, poticanju i razvoju socijalnog poduzetništva, zaštiti prava potrošača, zaštiti okoliša i prirode i zaštiti i očuvanju kulturnih dobara, održivom razvoju, razvoju lokalne zajednice, međunarodnoj razvojnoj suradnji, zaštiti zdravlja, razvoju i promicanju znanosti, obrazovanja, cjeloživotnog učenja, kulture i umjetnosti, tehničke i informatičke kulture, sporta, dobrovoljnog vatrogastva, traganja i spašavanja te drugim aktivnostima koje se po svojoj prirodi, odnosno po posebnim propisima o financiranju javnih potreba u određenom području mogu smatrati djelovanjem od interesa za opće dobro.

(2) Projektom se smatra skup aktivnosti koje su usmjerene ostvarenju zacrtanih ciljeva čijim će se ostvarenjem odgovoriti na uočeni problem i otkloniti ga, vremenski su ograničeni i imaju definirane troškove i resurse.

(3) Programi su kontinuirani procesi koji se u načelu izvode u dužem vremenskom razdoblju kroz niz različitih aktivnosti čiji su struktura i trajanje fleksibilniji, a mogu biti jednogodišnji ili višegodišnji.

(4) Jednodnevne i višednevne manifestacije su aktivnosti koje provode organizacije civilnog društva s ciljem davanja dodatne ponude na području općine i razvoja općine općenito. Mogu biti sportske, kulturne, zabavne, socijalne, gastronomske i dr.

(5) Građanske inicijative predstavljaju skup aktivnosti koje s ciljem rješavanja uočenog problema na dijelu ili cijelom području općine osmisli i provodi dio građana okupljenih u mjesni odbor, školu i sl., a u pravilu su komunalnog ili humanitarnog karaktera s ciljem podizanja razine kvalitete življenja u zajednici kroz poticanje aktivnog građanstva i korištenje lokalnih potencijala.

Nadležnost i djelokrug

**Članak 5.**

(1) Za provedbu odredbi ovog Pravilnika u postupcima odobravanja i dodjele financijskih sredstava, odnosno nefinancijske podrške udrugama nadležan je Jedinstveni upravni odjel općine preko Povjerenstva za provedbu natječaja i ocjenjivanje prijavljenih aktivnosti, projekata i/ili programa od interesa za opće dobro koje provode

udruge (u daljnjem tekstu: Povjerenstvo).

(2) Povjerenstvo iz stavka 1. ovog članka je nezavisno stručno tijelo koje odlukom osniva i njegove članove imenuje Načelnik općine Oriovac (u daljnjem tekstu: Načelnik). Prilikom donošenja odluke o imenovanju članova Povjerenstva Načelnik će voditi računa o njihovoj stručnosti, poznavanju djelovanja i rada udruga u određenom području, nepristranosti i spremnosti za stručno i objektivno ocjenjivanje.

Povjerenstvo broji 5 članova.

(3) Povjerenstvo većinom glasova svih članova između sebe bira predsjednika Povjerenstva.

(4) Predsjednik Povjerenstva predstavlja Povjerenstvo, potpisuje akte Povjerenstva, donosi odluku koje se prijave nakon ocjenjivanja propisanih uvjeta natječaja upućuju u daljnji postupak, o radu Povjerenstva izvještava Načelnika, a za svoj rad je odgovoran Povjerenstvu i Načelniku.

**Članak 6.**

Povjerenstvo iz članka 5. stavka 1. ovog Pravilnika u svome radu:

- predlaže prioritete, uvjete, kriterije i programska područja natječaja,

- predlaže natječajnu dokumentaciju,

- prati tijek javnog objavljivanja i provedbe natječaja,

- ispituje ispunjavaju li prijavitelji natječaja uvjete postavljene natječajem,

- ocjenjuje kvalitetu prijave,

- utvrđuje prijedlog odluke o financiranju aktivnosti, projekata i/ili programa od interesa za opće dobro koje provode udruge,

- daje prijedloge za načine stručnog praćenja provedbe aktivnosti, projekata i/ili programa financiranih na temelju natječaja,

- priprema izvještaje o provedbi i rezultatima natječaja Uredu za udruge,

- obavlja druge poslove i aktivnosti vezane uz natječaj.

Definiranje prioritetnih područja financiranja

**Članak 7.**

Jedinstveni upravni odjel općine će u postupku donošenja proračuna općine utvrditi prioritete financiranja te će se u proračunu općine, u okviru mogućnosti, osigurati financijska sredstva za njihovo financiranje, a sve u skladu s odredbama Zakona, Uredbe i ovog Pravilnika.

Okvir za dodjelu financijskih sredstava

**Članak 8.**

Imajući u vidu raspoloživi iznos financijskih sredstava planiranih u proračunu općine namijenjen za zadovoljenje dijela javnih potreba kroz dodjelu udrugama putem natječaja, općina će unaprijed predvidjeti financijski okvir dodjele financijskih sredstava udrugama po objavljenom natječaju, koji obuhvaća:

- ukupan iznos raspoloživih sredstava,

- iznose predviđene za pojedina programska područja ako će se natječaji raspisivati za više programskih područja,

- najniži i najviši iznos pojedinačnih ugovora o dodjeli financijskih sredstava,

- očekivani broj udruga s kojima će se ugovoriti provedba aktivnosti, projekata i/ili programa od interesa za opće dobro.

**Članak 9.**

Općina će pri financiranju aktivnosti, projekata i/ili programa od interesa za opće dobro koje provode udruge primjenjivati osnovne standarde planiranja i provedbe financiranja te praćenje, vrednovanje i izvještavanje financiranja, definirane Uredbom.

**Članak 10.**

Općina će, prije objave natječaja, izraditi obrasce natječajne dokumentacije temeljem kojih će udruge prijavljivati svoje aktivnosti, projekte i/ili programe od interesa za opće dobro.

**II. MJERILA ZA FINANCIRANJE, KRITERIJI ODABIRA I POSTUPCI FINANCIRANJA I UGOVARANJA**

Prihvatljivi prijavitelji

**Članak 11.**

Općina će dodjeljivati sredstva za financiranje aktivnosti, projekata i/ili programa od interesa za opće dobro udrugama, potencijalnim korisnicima ako ispunjavaju sljedeće uvjete:

- upisani su u odgovarajući Registar,

- registrirani su kao udruge, zaklade, ustanove ili druge pravne osobe čija temeljna svrha nije stjecanje dobiti (organizacije civilnog društva),

- svojim su se statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom,

- aktivnost, projekt i/ili program koji prijavljuju na natječaj ocijenjen je kao značajan (kvalitetan, inovativan i koristan) za razvoj civilnog društva,

- uredno su ispunili obveze iz svih prethodno sklopljenih ugovora o financiranju iz proračuna općine i drugih javnih izvora,

- nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu općine,

- protiv korisnika, odnosno osobe ovlaštene za zastupanje i voditelja aktivnosti, projekta i/ili programa ne vodi se kazneni postupak i nije pravomoćno osuđen za prekršaje ili kaznena djela definirana člankom 48. stavkom

2. alinejama c) i d) Uredbe,

- općim aktom imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima,

- imaju zadovoljavajuće organizacijske kapacitete i ljudske resurse za provedbu aktivnosti, projekata i/ili

programa od interesa za opće dobro, programa javnih potreba, javnih ovlasti, odnosno pružanje socijalnih usluga,

- imaju uređen sustav prikupljanja članarina te uredno predaju sva izvješća općini i drugim institucijama.

Izrada i objava godišnjeg plana raspisivanja natječaja

**Članak 12.**

(1) Jedinstveni upravni odjel općine će, u roku od 30 dana od usvajanja proračuna općine, izraditi i na mrežnim stranicama općine ili na drugi prikladan način objaviti godišnji plan objave natječaja za financiranje aktivnosti, projekata i/ili programa od interesa za opće dobro koje provode udruge.

(2) Godišnji plan objave natječaja sadrži podatke o davatelju financijskih sredstava, odnosno nefinancijske podrške, području, nazivu i planiranom vremenu objave natječaja, ukupnom iznosu raspoloživih sredstava, rasponu sredstava namijenjenom za financiranje pojedine aktivnosti, projekta odnosno programa, očekivanom broju aktivnosti, projekata i/ili programa koji će se ugovoriti za financiranje i po potrebi druge podatke.

Javni natječaj

**Članak 13.**

(1) Financiranje svih aktivnosti, projekata i/ili programa od interesa za opće dobro koje provode udruge u područjima navedenim u članku 3. stavku 3. ovog Pravilnika provodi se putem javnog natječaja ili javnog poziva čime se osigurava transparentnost dodjele financijskih sredstava, odnosno nefinancijske podrške i omogućava dobivanje što većeg broja prijava i odabir najkvalitetnijih aktivnosti, projekata, odnosno programa, a šira javnost se obavještava o prioritetnim područjima djelovanja.

(2) Iznimno, financijska sredstva proračuna općine, odnosno nefinancijske podrške dodjeljuju se bez objavljivanja natječaja u sljedećim slučajevima:

- kada nepredviđeni događaji obvezuju davatelja financijskih sredstava, odnosno nefinancijske podrške da u suradnji s udrugama hitno djeluje u rokovima u kojima nije moguće provesti standardni natječajni postupak i problem je moguće riješiti samo izravnom dodjelom bespovratnih financijskih sredstava,

- kada se financijska sredstva, odnosno nefinancijske podrške dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva, odnosno nefinancijske podrške dodjeljuju, ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode,

- kada se financijska sredstva, odnosno nefinancijska podrška dodjeljuju udruzi kojoj su zakonom, drugim propisom ili aktom dodijeljene određene javne ovlasti,

- kada se prema mišljenju Povjerenstva iz članka 5. stavka 1. ovog Pravilnika, jednokratno dodjeljuju financijska sredstva do 5.000,00 kuna za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5% svih sredstava planiranih u proračunu za financiranje svih aktivnosti, projekata i/ili programa od interesa za opće dobro koje provode udruge.

**Članak 14.**

(1) Natječaj iz članka 13. stavka 1. ovog Pravilnika raspisuje Načelnik.

(2) Natječajem se određuju rokovi i uvjeti za podnošenje prijava, sklapanje ugovora o korištenju financijskih sredstava, odnosno nefinancijske podrške, način provjere te izvještavanja u vezi korištenja dodijeljenih sredstava.

(3) Natječaj s cjelokupnom natječajnom dokumentacijom objavljuje se na mrežnim stranicama općine ili na drugi prikladan način, a obavijest o objavljenom natječaju može se objaviti i u dnevnim ili tjednim glasilima, na društvenim mrežama ili slanjem elektroničke pošte na odgovarajuće adrese.

(4) Natječaj za podnošenje prijava za financiranje aktivnosti, projekata i/ili programa od interesa za opće dobro koje provode udruge bit će otvoren najmanje 30 dana od datuma objave.

(5) Ocjenjivanje prijavljenih aktivnosti, projekata i/ili programa, donošenje odluke o njihovom financiranju i vrijeme potpisivanja ugovora s udrugama čije su aktivnosti, projekti i/ili programi od interesa za opće dobro prihvaćeni mora biti dovršeno u roku od 120 dana, računajući od isteka roka za dostavu prijava aktivnosti, projekata i/ili programa.

**Članak 15.**

Pripremu natječajne dokumentacije i poslove oko raspisivanja natječaja provodi Povjerenstvo iz članka 5.stavka 1. ovog Pravilnika, sukladno odredbama Uredbe i ovog Pravilnika.

Dokumentacija za provedbu natječaja

**Članak 16.**

(1) Dokumentaciju za provedbu natječaja, na prijedlog Povjerenstva iz članka 5. stavka 1. ovog Pravilnika, utvrđuje Načelnik.

(2) Obveznu natječajnu dokumentaciju čine:

- tekst natječaja,

- upute za prijavitelje,

- obrasci za prijavu aktivnosti, projekta i/ili programa:

- obrazac opisa aktivnosti, projekta i/ili programa,

- obrazac proračuna aktivnosti, projekta i/ili programa,

- popis priloga koji se prilažu prijavi,

- obrazac za ocjenu kvalitete/vrijednosti aktivnosti, projekta i/ili programa,

- obrazac izjave o nepostojanju dvostrukog financiranja,

- obrazac ugovora o financiranju aktivnosti, projekta i/ili programa,

- obrasci za izvještavanje:

- obrazac opisnog izvješća provedbe aktivnosti, projekta i/ili programa,

- obrazac financijskog izvješća provedbe aktivnosti, projekta i/ili programa.

(3) Tekstom natječaja može se utvrditi da se kao prilog financijskom planu dostavljaju dokumenti na osnovu kojih je isti utvrđen (ponude, procjene troškova i sl.).

(4) Ovisno o vrsti natječaja i aktivnostima, projektima i/ili programima od interesa za opće dobro koje provode udruge, Povjerenstvo iz članka 5. stavka 1. ovog Pravilnika može predložiti, a Načelnik utvrditi da natječajnu dokumentaciju čine i:

- obrazac izjave o partnerstvu, kad je primjenjivo,

- obrazac životopisa voditelja aktivnosti, projekta i/ili programa,

- obrazac izjave o aktivnostima, projektima i/ili programima udruge financiranim iz javnih izvora,

- obrazac izjave izvoditelja aktivnosti navedenog u opisu projektnih ili programskih aktivnosti da je upoznat s aktivnostima, projektom i/ili programom i svojim sudjelovanjem u provedbi, ako je primjenjivo.

**Članak 17.**

(1) Sva natječajna dokumentacija po svome obliku i sadržaju mora biti u skladu s odredbama Uredbe i ovog

Pravilnika.

(2) Obrasci koji su sastavni dio natječajne dokumentacije se popunjavaju putem računala ili ručno i šalju u papirnatom obliku.

(3) Prijava sadržava obvezne obrasce vlastoručno potpisane od osobe ovlaštene za zastupanje organizacije te ovjerene službenim pečatom organizacije.

 (4) Dokumentacija se šalje preporučeno poštom ili osobno (predaja na urudžbeni zapisnik) uz napomenu (naziv natječaja).

Provjera ispunjavanja propisanih uvjeta natječaja

**Članak 18.**

(1) Po isteku roka za podnošenje prijava na natječaj, Povjerenstvo iz članka 5. stavka 1. ovog Pravilnika pristupit će postupku ocjene ispunjavanja propisanih (formalnih) uvjeta natječaja, sve sukladno odredbama Uredbe i ovog Pravilnika.

(2) Ocjena ispunjavanja propisanih uvjeta natječaja ne smije trajati duže od 8 dana od dana isteka roka za podnošenje prijava na natječaj, nakon čega predsjednik Povjerenstva donosi odluku koje se prijave upućuju u daljnji postupak, odnosno stručno ocjenjivanje, a koje se odbijaju iz razloga neispunjavanja propisanih uvjeta natječaja.

**Članak 19.**

U postupku provjere ispunjavanja propisanih uvjeta natječaja provjerava se:

- je li prijava dostavljena na pravi natječaj i u zadanome roku,

- je li zatraženi iznos sredstava unutar financijskih pragova postavljenih u natječaju,

- ako je primjenjivo, je li lokacija provedbe aktivnosti, projekta i/ili programa prihvatljiva,

- ako je primjenjivo, jesu li prijavitelj i partner prihvatljivi sukladno uputama za prijavitelje natječaja,

- jesu li dostavljeni, potpisani i ovjereni svi obvezni obrasci te

- jesu li ispunjeni drugi propisani uvjeti natječaja.

**Članak 20.**

(1) Sve udruge čije prijave budu odbijene iz razloga neispunjavanja propisanih uvjeta, o toj činjenici moraju biti obaviještene u roku od najviše 8 dana od dana donošenja odluke, nakon čega mogu u roku od 8 dana od dana prijema obavijesti, podnijeti prigovor Načelniku, koji će u roku od 8 dana od primitka prigovora o istome odlučiti.

(2) U slučaju prihvaćanja prigovora od strane Načelnika, prijava će biti upućena u daljnji postupak, a u slučaju neprihvaćanja prigovora prijava će biti odbijena.

(3) Na način podnošenja prigovora i postupak Povjerenstva po zaprimanju prigovora, na utjecaj prigovora na daljnji tijek postupka te na konačnost odluke o prigovoru, odgovarajuće se primjenjuju odredbe članka 24. stavaka 5. - 7. ovog Pravilnika.

Kriteriji za ocjenu aktivnosti, projekata i/ili programa

**Članak 21.**

Nakon administrativne kontrole svih prijava i zahtjeva vrši se njihovo bodovanje.

Općina Oriovac će prijavljene programe i projekte vrednovati temeljem slijedećih kriterija: relevantnost programa i projekta za Općinu Oriovac, financijska i operativna sposobnost korisnika financiranja, odnos troškova i očekivanih rezultata, utjecaj na razvoj lokalne zajednice, umrežavanje, partnerstvo i volonterstvo, vidljivost programa/projekta i ostali kriteriji, koji će svakim pojedinim javnim natječajem za svako zasebno područje financiranja biti točno definirani sa određenim brojem bodova za svaki od kriterija.

|  |  |  |  |
| --- | --- | --- | --- |
| **Relevantnost programa i projekta** | broj bodova | Ovi bodovi se množe sa 2 zbog dodatna važnosti za Općinu | Ukupan broj bodova |
| 1.Provedba programa/projekta će dovesti do zadovoljenja ciljeva iz strateških i razvojnih dokumenata odnosno poziva za prijedloge | 1-5 | x 2 |  |
| 2.Program/projekt odražava analizu problema, daje kvalitetno i izvedivo rješenje i ostvariv je u odnosu na ciljeve i očekivane rezultate | 1-5 | x 2 |  |
| 3.Jasno su definirani i strateški odabrani sudionici (krajnji korisnici, ciljne skupine, njihove potrebe su jasno definirane i projektni prijedlog se bavi tim problemima) | 1-5 |  |  |
| 4.Prijedlog uključuje specifične elemente s dodanom vrijednošću kao što su: zaštita okoliša, promocija ravnopravnosti spolova, potreba osoba s invaliditetom, prava nacionalnih manjina i sl | 1-5 |  |  |
| **Financijska i operativna sposobnosti** |  |  |  |
| 5.Podnositelji (i partneri – ako je primjenjivo) imaju dovoljno iskustva u upravljanju programima i projektima, dovoljnu tehničku stručnost i upraviteljsku sposobnost | 1-5 |  |  |
| 6. Korisnici imaju stabilne izvore financiranja i ostvaruju financiranja i iz drugih izvora (ostali proračuni, donacije, članarine i sl.) u približno jednakoj ili većoj mjeri u odnosu na iznos zatražen od Općine Oriovac | 1-5 |  |  |
| **Odnos troškova i očekivanih****rezultata** |  |  |  |
| 7. Troškovi u financijskom planu programa/projekta realno su iskazani | 1-5 |  |  |
| 8. Stavke proračuna povezane su s prijavljenim aktivnostima | 1-5 |  |  |
| **Utjecaj na razvoj lokalne zajednice, umrežavanje, partnerstvo i volonterstvo** |  |  |  |
| 9. Program/projekt je usmjeren na zadovoljenje potreba, u većoj mjeri građana Općine Oriovac | 1-5 | x 2 |  |
| 10. Program/projekt će potaknuti promjene i moći će riješiti problem u lokalnoj zajednici | 1-5 |  |  |
| 11. Šira zajednica/volonteri će biti uključeni u program/projekt | 1-5 |  |  |
| 12. Program/projekt će biti realiziran u partnerstvu koje je relevantno za javni poziv i predloženi program/projekt | 1-5 |  |  |
| **Vidljivost programa/projekta** |  |  |  |
| 13. Programom/projektom je dovoljno kvalitetno prikazan medijski plan i promocija aktivnosti | 1-5 |  |  |
| **Ostalo** |  |  |  |
| 14. Program/projekt je većim dijelom usmjeren na rad sa djecom i mladima | 1-5 |  |  |
| 15. Programom/projektom se promovira Općina Oriovac u zemlji i inozemstvu | 1-5 |  |  |
| 16. Masovnost članova udruge na dan 31.12. godine koja prethodi godini za koju se raspisuje natječaj:1. do 10 članova2. od 11-303. od 31-504. od 51-1005. od 101 na dalje | 12345 |  |  |
| 17. Vrijeme djelovanja udruge: Od 1-5 godineOd 5-10 godina Od 10-15 godina Od 15-20godinaod 20 godina i dulje | 12345 |  |  |
| 18. Organizacija manifestacija (takmičenja, sajmova, tribina, predavanja i sl.) tijekom godine koja su značajna za Općinu Oriovac, a u koju je uključeno:Do 10 osobaOd 11 do 50Od 51 do 100 osoba Od 101 do 200 osoba Od 201 osobe i više | 12345 |  |  |
| **19. Nastupi i natjecanja** |  |  |  |
| Na općinskom nivou Na županijskom nivou Na državnom nivou Inozemna gostovanja | 1234 |  |  |
|  |  |  |  |
| **Maksimalan broj bodova** |  |  |  |

(2) Za svaki od propisanih kriterija, za koji je to moguće, podnositelj zahtjeva uz prijavu na javni natječaj dostavlja i odgovarajuće dokaze (primjerice: izvadak iz odgovarajućeg registra sa podacima o sjedištu, datumu osnivanja, broju članova i sl.).

(3) Uvjerenje o ne vođenju kaznenog postupka protiv osobe ovlaštene za zastupanje udruge i voditelja programa ili projekta prijavitelj dostavlja prije potpisivanja ugovora te isto ne smije biti starije od 6 mjeseci.

Potvrda o nepostojanju poreznog duga dostavlja se prije potpisivanja ugovora te ista ne smije biti starija od 30 dana.

(4) Povjerenstvo može izvršiti provjeru podataka iz prijave na terenu i uvidom u dokumentaciju podnositelja zahtjeva. Odluka Povjerenstva je konačna.

(5) Podnositelj zahtjeva kod podnošenja prijave dokaze prema kojima se vrši bodovanje prilaže prema stanju na dan 31. 12. godine koja prethodi godini za koju se prijava za financiranje podnosi.

(6) Broj bodova za pojedinog Korisnika financiranja izračunava se na način da se ocjenjuje podnesena prijava u skladu sa ovim Pravilnikom propisanim rasponom bodova, zatim se zbroje ocjene i na taj način se dobije konačna ocjena koja predstavlja ukupno ostvareni broj bodova.

(7) Temeljem provedene procjene prijava koje su zadovoljile propisane uvjete natječaja/poziva, Povjerenstvo će izraditi rang listu odabranih i odbačenih projekata prema ostvarenim bodovima.

Javna objava rezultata

**Članak 22.**

(1) Nakon donošenja odluke o aktivnostima, projektima i/ili programima kojima su odobrena financijska sredstva, odnosno nefinancijske podrške općina će javno objaviti rezultate natječaja s podacima o udrugama, aktivnostima, projektima i/ili programima kojima su odobrena sredstva i iznosima odobrenih sredstava financiranja, odnosno pravima, pokretninama i nekretninama koja su odobrena.

(2) Općina će, u roku od 8 dana od donošenja odluke o dodjeli financijskih sredstava, odnosno nefinancijskih podrški obavijestiti udruge čije aktivnosti, projekti i/ili programi nisu prihvaćeni za financiranje o razlozima nefinanciranja njihovih aktivnosti, projekata i/ili programa uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene ocjenjivanih aktivnosti, projekata i/ili programa.

Pravo uvida

**Članak 23.**

Udrugama kojima nisu odobrena financijska sredstva, odnosno nefinancijske podrške može se na njihov zahtjev u roku od 8 dana od dana primitka pisane obavijesti o rezultatima natječaja omogućiti uvid u ocjenu njihove aktivnosti, projekta i/ili programa uz pravo općine da zaštiti tajnost podataka o osobama koje su ocjenjivale aktivnosti, projekte i/ili programe.

Prigovor

**Članak 24.**

(1) Općina će udrugama koje su nezadovoljne odlukom o dodjeli financijskih sredstava, odnosno nefinancijske podrške omogućiti podnošenje prigovora na odluku o dodjeli financijskih sredstava, odnosno nefinancijske podrške što će jasno biti naznačeno i u samom tekstu natječaja.

(2) Prigovor se može podnijeti u roku 8 dana od dana primitka pisane obavijesti o rezultatima natječaja, odnosno od dana primitka odluke o dodjeli financijskih sredstava, odnosno nefinancijske podrške.

(3) Prigovor se može podnijeti isključivo na natječajni postupak te bodovanje nekog kriterija s 0 bodova, ukoliko korisnik smatra da je u prijavi dostavio dovoljno argumenata za drugačije bodovanje.

(4) Prigovor se ne može podnijeti iz razloga nezadovoljstva visinom odobrenih sredstava.

(5) Prigovor ne odgađa izvršenje odluke o dodjeli financijskih sredstava, odnosno nefinancijske podrške, kao ni daljnji tijek postupka.

(6) Prigovor se podnosi Povjerenstvu iz članka 5. stavka 1. ovog Pravilnika neposredno u pisanom obliku, poštom ili usmeno na zapisnik, koje će preispitati navode prigovora te ga uputiti Načelniku, koji uzimajući u obzir sve okolnosti slučaja, donosi odluku o prigovoru.

(7) Odluka Načelnika o prigovoru je konačna.

(8) Rok za donošenje odluke o prigovoru je 8 dana od dana zaprimanja prigovora.

Sklapanje ugovora

**Članak 25.**

(1) Sa svim udrugama kojima su odobrena financijska sredstva, odnosno nefinancijske podrške (u daljnjem tekstu: korisnici) općina će potpisati ugovor o financiranju aktivnosti, projekata i/ili programa, odnosno ugovor o odobravanju nefinancijske podrške u pravima, pokretninama i nekretninama najkasnije 30 dana od dana donošenja odluke o financiranju.

(2) U slučaju da je odobreno samo djelomično financiranje aktivnosti, projekta i/ili programa, Povjerenstvo iz članka 5. stavka 1. ovog Pravilnika će pregovarati o stavkama proračuna aktivnosti, projekta i/ili programa i opisnog dijela aktivnosti, projekta i/ili programa koje treba izmijeniti, a postupak pregovaranja je potrebno okončati do potpisivanja ugovora o dodjeli financijskih sredstava, odnosno ugovora o odobravanju nefinancijske podrške. Tako izmijenjeni obrasci prijave postaju sastavni dio ugovora o dodjeli financijskih sredstava, odnosno ugovora o odobravanju nefinancijske podrške.

(3) U slučajevima iz članka 13. stavka 2. ovog Pravilnika općina i korisnik sredstava dužni su sklopiti ugovor o izravnoj dodjeli sredstava kojim će se definirati na koje će se konkretne aktivnosti sredstva proračuna općine utrošiti te poštivati osnovne standarde financiranja vezane uz planiranje financijskih sredstava, ugovaranje, praćenje financiranja, javno objavljivanje i izvještavanje.

(4) Sve odredbe ovog Pravilnika, Uredbe i drugih pozitivnih propisa Republike Hrvatske se na odgovarajući način primjenjuju i u slučajevima kada se financijska sredstva proračuna općine, odnosno nefinancijske podrške dodjeljuju bez raspisivanja natječaja.

**Članak 26.**

(1) Ugovor se sastoji od općih uvjeta, koji moraju biti isti za sve korisnike u okviru jednog natječaja, i posebnog dijela.

(2) Postupak ugovaranja, opći uvjeti koji se odnose na ugovore o dodjeli financijskih sredstava, odnosno nefinancijske podrške udrugama iz javnih izvora za aktivnosti, projekte i/ili programe od interesa za opće dobro te posebni dio ugovora uredit će se temeljem odredbi ovog Pravilnika, Uredbe i drugih pozitivnih propisa Republike Hrvatske i općine.

(3) Općim uvjetima koji se odnose na ugovore o dodjeli bespovratnih financijskih sredstava udrugama utvrđuju se opće obveze, obveza dostavljanja podataka i financijskih i opisnih izvještaja, odgovornost, sukob interesa, povjerljivost, javnost i vidljivost, vlasništvo/korištenje rezultata i opreme, procjena i praćenje projekta, izmjene i dopune ugovora, prijenos prava, provedbeni rok aktivnosti, projekta i/ili programa, produženje, odgađanje, viša sila i rok dovršetka, raskid ugovora, rješavanje sporova, opravdani troškovi, plaćanje i kamate na zakašnjelo plaćanje, računi i tehničke i financijske provjere, konačni iznos financiranja od strane davatelja financijskih sredstava, odnosno nefinancijske podrške te povrat sredstava i pripadajućih kamata i sredstva za osiguranje povrata sredstava u slučaju ne vraćanja neutrošenih ili nenamjenski utrošenih sredstava.

(4) Posebni dio ugovora čine specifičnosti svakog ugovora kao što su ugovorne strane, naziv aktivnosti, projekta i/ili programa, iznos financiranja, rokovi provedbe i sl.

**III. PRAĆENJE PROVEDBE AKTIVNOSTI, PROJEKATA I/ILI PROGRAMA AKTIVNOSTI, PROJEKATA I/ILI PROGRAMA**

**Članak 27.**

(1) Općina će u suradnji s korisnikom financiranja, s ciljem poštovanja načela transparentnosti trošenja proračunskog novca i mjerenja vrijednosti povrata za uložena sredstva pratiti provedbu financiranih aktivnosti, projekata i/ili programa udruga, sukladno Zakonu o udrugama, Zakonu o fiskalnoj odgovornosti, Zakona o financijskom poslovanju i računovodstvu neprofitnih organizacija, Uredbi, ovom Pravilniku i drugim pozitivnim propisima Republike Hrvatske.

(2) Praćenje provedbe financiranih aktivnosti, projekata i/ili programa će se vršiti na dva načina: prihvaćanjem opisnih i financijskih izvješća korisnika sredstava te, po potrebi, kontrolom na licu mjesta od strane ovlaštenog službenika Jedinstvenog upravnog odjela općine.

(3) Kroz postupke praćenja će se razvijati partnerski odnos između davatelja financijskih sredstava, odnosno nefinancijske podrške i udruge kao provoditelja aktivnosti, projekta i/ili programa, a na temelju praćenja i vrednovanja rezultata pojedinačnih aktivnosti, projekata i/ili programa, u cilju utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile zahvaljujući provedbi potpore, općina će vrednovati rezultate i učinke cjelokupnog natječaja i planirati buduće aktivnosti u pojedinom prioritetnom području financiranja.

**Članak 28.**

(1) Korisnik sredstava proračuna općine dužan je na propisanim obrascima dostaviti opisno i financijsko izvješće.

 (2) Izvješća iz prethodnog stavka ovog članka dostavljaju se najkasnije do 31. siječnja tekuće godine za aktivnosti,

projekte i/ili programe za koje su u prethodnoj kalendarskoj godini dodijeljena sredstva proračuna općine.

(3) Uz opisna izvješća mogu se, po potrebi, dostaviti i popratni materijali (isječci iz novina, video i audio zapisi, fotografije i dr.).

(4) U financijskom izvješću navode se cjelokupni troškovi aktivnosti, projekta i/ili programa, neovisno o tome iz kojeg su izvora financirani. Obvezno se dostavljaju i dokazi o nastanku troška podmirenog iz sredstava proračuna općine (preslici faktura, ugovora o djelu ili ugovora o autorskom honoraru s obračunima istih) te dokazi o plaćanju istih (preslika naloga o prijenosu ili izvoda sa žiro računa).

**Članak 29.**

Vrednovanje provedenih aktivnosti, projekata i/ili programa u pravilu provodi i sam korisnik financijskih sredstava, odnosno nefinancijske podrške dodatnim analizama rezultata aktivnosti, projekta i/ili programa (samovrednovanje, anketni upitnici i dr.).

Zabrana dvostrukog financiranja

**Članak 30.**

Bez obzira na kvalitetu predložene aktivnosti, projekta i/ili programa općina neće dati financijska sredstva za aktivnosti, projekte i/ili programe koje se već financiraju iz nekog javnog izvora i po posebnim propisima - kada je u pitanju ista aktivnost, projekt i/ili program koji se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

**IV. PRIHVATLJIVOST TROŠKOVA I MODELI FINANCIRANJA**

**Članak 31.**

(1) Dodijeljena financijska sredstva korisnik je dužan utrošiti isključivo za realizaciju aktivnosti, projekta i/ili programa utvrđenih ugovorom o dodjeli financijskih sredstava i proračunom aktivnosti, projekta i/ili programa koji je sastavni dio ugovora o dodjeli financijskih sredstava.

(2) Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji aktivnosti, projekta i/ili programa utvrđenih ugovorom.

(3) Svako odstupanje od proračuna bez odobrenja Jedinstvenog upravnog odjela općine smatrat će se nenamjenskim trošenjem sredstava.

(4) Nefinancijske podrške u pravima, pokretninama i nekretninama korisnik je dužan koristiti isključivo za realizaciju aktivnosti, projekta i/ili programa utvrđenih ugovorom o odobravanju nefinancijske podrške.

Prihvatljivi troškovi

**Članak 32.**

Prihvatljivi troškovi su troškovi koje je imao korisnik financiranja, a koji ispunjavaju sve slijedeće kriterije:

- nastali su za vrijeme razdoblja provedbe aktivnosti, projekta i/ili programa u skladu s ugovorom, osim troškova koji se odnose na završna izvješća, troškova revizije i troškova vrednovanja, a plaćeni su do datuma odobravanja završnog izvješća. Postupci javne nabave za robe, usluge ili radove mogu započeti prije početka provedbenog razdoblja, ali ugovori ne mogu biti sklopljeni prije prvog dana razdoblja provedbe ugovora,

- moraju biti navedeni u ukupnom predviđenom proračunu aktivnosti, projekta i/ili programa,

- nužni su za provođenje aktivnosti, projekta i/ili programa koji je predmetom dodjele financijskih sredstava,

- mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija,

- trebaju biti umjereni, opravdani i usuglašeni sa zahtjevima racionalnog financijskog upravljanja, osobito u odnosu na štedljivost i učinkovitost.

**Članak 33.**

(1) U skladu s opravdanim troškovima iz prethodnog članka i kada je to relevantno za poštivanje propisa o javnoj nabavi, opravdanim se smatraju slijedeći izravni troškovi korisnika i njihovih partnera:

- troškovi zaposlenika angažiranih na projektima i/ili programima koji odgovaraju stvarnim izdacima za plaće te porezima i doprinosima iz plaće i drugim troškovima vezanim uz plaću, sukladno odredbama ovog Pravilnika i Uredbe,

- putni troškovi i troškovi dnevnica za zaposlenike i druge osobe koje sudjeluju u aktivnosti, projektu i/ili programu, pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna,

- troškovi kupnje ili iznajmljivanja opreme i materijala (novih ili rabljenih) namijenjenih isključivo za aktivnost, projekt i/ili program te troškovi usluga pod uvjetom da su u skladu s tržišnim cijenama,

- troškovi potrošne robe,

- troškovi podugovaranja,

- troškovi koji izravno proistječu iz zahtjeva ugovora uključujući troškove financijskih usluga

(informiranje, vrednovanje konkretno povezano s projektom, revizija, umnožavanje, osiguranje itd.).

(2) Osim izravnih, korisniku sredstava se može odobriti i pokrivanje dijela neizravnih troškova kao što su: energija, voda, uredski materijal, sitan inventar, telefon, pošta i drugi neizravni troškovi koji nisu povezani s provedbom aktivnosti, projekta i/ili programa, u maksimalnom iznosu do 25% ukupnog odobrenog iznosa financiranja iz proračuna općine.

Neprihvatljivi troškovi

**Članak 34.**

Neprihvatljivim troškovima aktivnosti, projekta i/ili programa smatraju se:

- dugovi i stavke za pokrivanje gubitaka ili dugova,

- dospjele kamate,

- stavke koje se već financiraju iz javnih izvora,

- kupovina zemljišta ili građevina, osim kada je to nužno za izravno provođenje aktivnosti, projekta i/ili programa, kada se vlasništvo mora prenijeti na korisnika i/ili partnere najkasnije po završetku aktivnosti, projekta i/ili programa,

- gubitci na tečajnim razlikama,

- zajmovi trećim stranama,

- troškovi reprezentacije, hrane i alkoholnih pića (osim u iznimnim slučajevima kada se kroz pregovaranje s Jedinstvenim upravnim odjelom općine dio tih troškova može priznati kao prihvatljiv trošak),

- troškovi smještaja (osim u slučaju višednevnih i međunarodnih programa ili u iznimnim slučajevima kada se kroz pregovaranje s Jedinstvenim upravnim odjelom općine dio tih troškova može priznati kao prihvatljiv trošak).

Visina sredstava i model isplate

**Članak 35.**

(1) Visina sredstava koju će svaki korisnik financijskih sredstava ostvariti iz proračuna općine bit će definirana kroz postupak propisan ovim Pravilnikom.

(2) Općina će svakim pojedinačnim natječajem definirati model, odnosno načine i postupke plaćanja, sukladno odredbama Uredbe i ovog Pravilnika.

(3) U slučaju da općini niti jedan od Uredbom predviđenih modela plaćanja ne bude prihvatljiv, može utvrditi i drugačiji model plaćanja, koji u oba primjera mora biti istaknut u natječaju.

**Članak 36.**

(1) Konačan iznos sredstava koji općina treba isplatiti korisniku financiranja ne može biti veći od najvišeg iznosa bespovratnih sredstava navedenih u ugovoru čak i ako ukupan zbroj opravdanih troškova premaši procijenjeni ukupan proračun naveden u obrascu proračuna aktivnosti, projekta i/ili programa.

(2) Kao dopuna i bez prejudiciranja prava na raskid ugovora sukladno odredbama Uredbe i ovog Pravilnika, općina će, temeljem obrazložene odluke ako se aktivnosti, projekt i/ili program ne provodi ili se neadekvatno, djelomično ili s odlaganjem provodi, smanjiti bespovratna sredstva prvobitno predviđena u skladu sa stvarnim provođenjem aktivnosti, projekta i/ili programa pod uvjetima sadržanim u ugovoru.

**V. VRIJEME TRAJANJA FINANCIRANJA**

**Članak 37.**

(1) Sva financijska sredstva, koje općina dodjeljuje putem natječaja odnose se, u pravilu, na aktivnosti, projekte i/ili programe koji će se provoditi u kalendarskoj godini za koju se raspisuju, osim višegodišnjeg financiranja koje se odobrava na rok do četiri (4) godine, što će se definirati samim natječajem.

(2) Korisnici kojima općina odobri višegodišnja financijska sredstva iz stavka 1. ovog članka mogu tu istu vrstu potpore zatražiti i ostvariti tek kad istekne prethodna višegodišnja potpora općine.

(3) Korisnici višegodišnjeg financiranja općine mogu se u razdoblju trajanja financiranja javiti na druge natječaje općine isključivo kroz predlaganje drugih aktivnosti, projekata i/ili programa, inicijativa i manifestacija u tom i ostalim programskim područjima.

(4) Ugovor o odobravanju nefinancijske podrške u pravima, pokretninama i nekretninama (korištenje prostorija)

sklapa se na određeno vrijeme u najdužem trajanju od 4 godine.

**VI. OBVEZA DOKUMENTIRANJA AKTIVNOSTI**

**Članak 38.**

(1) Korisnik financiranja je u obvezi voditi precizne i redovite račune vezane uz provođenje aktivnosti, projekta i/ili programa koristeći odgovarajuće računovodstvene sustave sukladno propisima o računovodstvu neprofitnih organizacija.

(2) Računi i troškovi vezani uz aktivnosti, projekt i/ili program moraju biti lako prepoznatljivi i provjerljivi. To se može ostvariti korištenjem odvojenih računa za danu aktivnost, projekt i/ili program ili osigurati da se troškovi vezani uz aktivnost, projekt i/ili program mogu lako identificirati i pratiti do i unutar računovodstvenih i knjigovodstvenih sustava udruge.

**Članak 39.**

Korisnik financiranja je obvezan omogućiti davatelju sredstava inspektorima proračunskog nadzora Ministarstva financija i svim vanjskim revizorima koji vrše provjere sukladno Uredbi da provjere, ispitivanjem dokumenata ili putem kontrola na licu mjesta, provođenje aktivnosti, projekata i/ili programa i po potrebi izvrše reviziju na temelju prateće dokumentacije za račune, računovodstvene dokumente i sve ostale dokumente relevantne za financiranje aktivnosti, projekta i/ili programa, i u razdoblju od sedam godina nakon izvršene isplate.

**Članak 40.**

Pored izvještaja navedenih u ovom Pravilniku, dokumenti koje je korisnik financiranja dužan dati na raspolaganje u slučaju nadzora uključuju:

- popis članova i podatke o uplaćenim članarinama,

- računovodstvenu evidenciju (kompjuterski ili ručno obrađenu) iz računovodstvenog sustava korisnika, poput glavne knjige, pomoćnih knjiga, platnih lista, popisa imovine i obveza i drugih relevantnih računovodstvenih podataka,

- dokaze o postupcima nabave poput natječajne dokumentacije, ponuda od sudionika natječaja i izvješća o procjenama,

- dokaze o obvezama poput ugovora i drugih obvezujućih dokumenata,

- dokaze o isporučenim uslugama, poput odobrenih izvješća, narudžbenica, prijevoznih karata (uključujući aerodromske potvrde), dokaze o sudjelovanju na seminarima, konferencijama i tečajevima (uključujući relevantnu dokumentaciju i dobivene materijale, potvrde) itd.,

- dokaze o primitku roba, poput potvrda o isporučenoj robi dobavljača,

- dokaze o završetku radova, poput potvrda o prihvaćanju ili primopredajnih zapisnika,

- dokaze o kupnji, poput računa i priznanica,

- dokaze o uplatama poput bankovnih izvoda, potvrda o skidanju sredstava s računa, dokaze o plaćanju podugovarača,

- za troškove goriva sažeti prikaz prijeđene kilometraže, prosječnu potrošnju goriva korištenih vozila, troškove goriva i održavanja,

- evidenciju o zaposlenicima i njihovim plaćama, poput ugovora, platnih lista, radnih lista, a za zaposlenike koji su angažirani na temelju ugovora o radu na određeno vrijeme, pojedinosti o primanjima uz potvrdu odgovorne osobe, prikazano po stavkama bruto primanja, naknada za zdravstveno i mirovinsko osiguranje, osiguranje i neto primanja.

Povrat sredstava

**Članak 41.**

Općina će od korisnika financiranja u pisanom obliku zatražiti povrat sredstava za provedbu odobrenih aktivnosti, projekta i/ili programa u slučaju kada utvrdi da korisnik financiranja:

- nije realizirao aktivnosti, projekt i/ili program utvrđene proračunom i ugovorom,

- nije utrošio sva odobrena sredstva,

- sredstva nije koristio namjenski,

- iz neopravdanih razloga nije podnio izvješće iz članka 28. stavka 1. ovog Pravilnika u propisanom roku.

**Članak 42.**

(1) Korisnik financiranja će općini, najkasnije u roku od 45 dana od primitka zahtjeva, sukladno uputama općine da to učini vratiti sve iznose uplaćene preko utvrđenog konačnog iznosa kao i sva neutrošena sredstva te nenamjenski utrošena sredstva.

(2) Ukoliko korisnik ne vrati sredstva u roku koji je utvrdila općina, općina će povećati dospjele iznose

dodavanjem zatezne kamate.

(3) Iznosi koji se trebaju vratiti općini mogu se prebiti bilo kojim potraživanjem koje korisnik financiranja ima prema općini. To neće utjecati na pravo ugovornih stranaka da se dogovore o plaćanju u ratama.

**Članak 43.**

(1) U slučaju kada korisnik financiranja nije vratio sredstva sukladno odredbama Uredbe i ovog Pravilnika, općina će aktivirati sredstva osiguranja plaćanja koje je korisnik financiranja sukladno uvjetima natječaja dostavio prije potpisivanja ugovora, ukoliko je uvjetima natječaja bila propisana obvezna dostava sredstava osiguranja plaćanja.

(2) Sredstva osiguranja plaćanja koja ne budu realizirana, vraćaju se korisniku financiranja nakon odobrenja konačnog izvješća o provedbi aktivnosti, projekta i/ili programa.

**Članak 44.**

(1) U slučaju kada korisnik financiranja ne vrati sredstava općini, općina će donijeti odluku da prijave koje na natječaj pristignu od strane tog prijavitelja u narednom razdoblju ne uzme u razmatranje. U tom slučaju, takva odredba mora biti istaknuta u natječaju.

**VII. ZAVRŠNE ODREDBE**

**Članak 45.**

Korisnik financiranja ne smije sudjelovati u izbornoj ili drugoj promidžbi političke stranke, koalicije ili kandidata, davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ugovora.

**Članak 46.**

Odredbe natječajne dokumentacije vezane za financiranje udruga sredstvima proračuna općine koje nisu definirane ovim Pravilnikom ili su u suprotnosti s odredbama snažnijih akata (Uredba i Zakon), primjenjivat će se direktno na način kako su ih definirale odredbe tih akata.

**Članak 47.**

Zadužuje se Jedinstveni upravni odjel općine da u roku od 45 dana od dana stupanja na snagu ovog Pravilnika pripremi prijedloge natječajne dokumentacije definirane ovim Pravilnikom.

**Članak 48.**

Ovaj Pravilnik stupa na snagu osmog dana od dana objavljivanja u „Službenom vjesniku Brodsko-posavske županije“.

**OPĆINSKI NAČELNIK**

**OPĆINE ORIOVAC**

Klasa: 022-01/16-01/9

Urbroj: 2178/10-04-16-1

Oriovac, 18.01.2016.godine.

 NAČELNIK

 Antun Pavetić